逸民箴
江逌 (WeiJin)
至人应务，是统是营。乃制上下，以牧群生。君位孰在，匪圣伊明。贤愚相奉，臣主以成。如彼百节，各役天形。率分委质，仰应一情。心膂有位，股肱有经。岂以处下，为戚为荣。各安其所，举体用平。夫设爵列土，悬弓垂旌。卑尊之级，贵贱之名。匪以恣物之役，实大猷而是经。处遁之士，奚眷于时。行矣先觉，捐俗长辞。明乎忧患，故超尔不疑。解发灵崖，被褐弦丝，飘飘台上，轻举高之。穆穆二仲，携策相期。盘幽隐寂，与物无治。凡厥后来，顺乃所往。鉴兹俗累，戒于颠荡。无殉外物，心烦技养。无弃恬旷，忧勤是掌。林人司箴，敢进善党。